**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 1998**

**ԹՎԱԿԱՆԻ ԴԵԿՏԵՄԲԵՐԻ 25-Ի N 821 ՈՐՈՇՄԱՆ ՄԵՋ**

**ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1․ Ընթացիկ իրավիճակը և իրավական ակտի ընդունման անհրաժեշտությունը․**

Ներկայացվող նախագծի նախապատրաստման անհրաժեշտությունը պայմանավորված է ՀՀ կառավարության 25.12.1998թ. թիվ 821 որոշմամբ սահմանված անձնագրերում օտարերկրյա պետություններում վավերականության ժամկետի մասին նշում կատարելու իրավական հիմքը վերացնելու հանգամանքով։

**2․ Առաջարկվող կարգավորման բնույթը․**

ՀՀ կառավարության 25.12.1998թ. թիվ 821 որոշմամբ հաստատված կանոնադրությամբ սահմանված է հին նմուշի անձնագրերում օտարերկրյա պետություններում վավերականության ժամկետի վերաբերյալ նշում կատարելու իրավական հիմք` առավելագույնը 10 տարի ժամկետով: Քաղաքացիական ավիացիայի միջազգային կազմակերպության /ICAO 9303/ կողմից հաստատված՝ անձը հաստատող փաստաթղթերին ներկայացվող ստանդարտներով սահմանված չէ անձնագրում նման նշում կատարելու պահանջ:

Այնուամենայնիվ, նման կարգավորումը նպատակ է ունեցել ապահովել քաղաքացու անձը հաստատող փաստաթուղթ ունենալու իրավունքը` միաժամանակ կանխելով այն անձանց կողմից պետական սահմանի հատումը, որոնց նկատմամբ օրենքով սահմանված դեպքերում առկա են ՀՀ-ից բացակայելու արգելք կամ սահմանհատման որոշակի սահմանափակումներ /օրինակ՝ Քրեական դատավարության օրենսգրքով սահմանված՝ ՀՀ-ից չբացակայելու արգելք սահմանող խափանման միջոց կիրառված լինելու կամ ժամկետային զինվորական ծառայության մեջ գտնվելու կամ այլ հանգամանքով պայմանավորված/:

Հետագայում՝ «Նույնականացման քարտերի մասին» և «ՀՀ քաղաքացու անձնագրի մասին» օրենքների ընդունմամբ վերը նշված հարցը ստացել է այլ կանոնակարգում, մասնավորապես` նույնականացման քարտը սահմանվել է որպես ՀՀ քաղաքացու ինքնությունը և քաղաքացիությունը հավաստող փաստաթուղթ, որը նախատեսված է ՀՀ տարածքում օգտագործելու համար, իսկ կենսաչափական անձնագիրը` ՀՀ-ից դուրս գալու, ՀՀ վերադառնալու, ինչպես նաև ՀՀ տարածքում օգտագործելու համար:

Վերոգրյալ իրավակարգավորումների պայմաններում այն անձանց, ում նկատմամբ սահմանված է ՀՀ-ից բացակայելու արգելք կամ քաղաքացին գտնվում է պարտադիր զինվորական ծառայության մեջ տրամադրվում է միայն նույնականացման քարտ, իսկ անձնագիրը տրամադրվում է սահման հատելու իրավունք ունեցող բոլոր քաղաքացիներին: Այս առումով հարկ է նշել, որ 2011թ. ի վեր բիոմետրիկ անձնագրերը քաղաքացիներին տրվել է առանց անձնագրում օտարերկրյա պետություններում վավերականության ժամկետի մասին նշում կատարելու և մինչ օրս որևէ խնդիր չի առաջացել:

Օրենսդրական նման կարգավորման պարագայում ՀՀ կառավարության 25.12.1998թ. թիվ 821 որոշմամբ նախատեսված անձնագրերում օտարերկրյա պետություններում վավերականության մասին նշում կատարելը դառնում է իմաստազուրկ, բացի այդ, անձնագրում օտարերկրյա պետություններում վավերականության ժամկետի նշում կատարելու գործողությունը ավելորդ անհարմարություններ է առաջացնում ինչպես քաղաքացիների, այնպես էլ վարչական մարմինի համար՝ առաջ բերելով լրացուցիչ հերթեր, դժգոհություններ։

Վերոգրյալը հաշվի առնելով ներկայացված նախագծով առաջարկվում է ՀՀ կառավարության 25.12.1998թ. թիվ 821 որոշմամբ սահմանված անձնագրում օտարերկրյա պետություններում վավերականության մասին նշում կատարելու վերաբերյալ դրույթները ճանաչել ուժը կորցրած։ Այս առումով հարկ է նշել նաև, որ առաջարկվող փոփոխությունը միջնաժամկետ լուծում է, քանի որ սույն որոշմամբ սահմանված անձնագրերը տրամադրվելու են մինչև բիոմետրիկ համակարգի ամբողջական ներդրումը։

**5․ Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Ներքին գործերի նախարարության կողմից։

**4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները․**

Նախագծի ընդունումը Հայաստանի Հանրապետության պետական բյուջեում առաջ կբերի եկամուտների նվազեցման:

**5. Ակնկալվող արդյունքը.**

Նախագծի ընդունման արդյունքում ուժը կորցրած կճանաչվի ՀՀ կառավարության 25.12.1998թ. թիվ 821 որոշմամբ սահմանված հին նմուշի անձնագրերում օտարերկրյա պետություններում վավերականության ժամկետի վերաբերյալ նշում կատարելու իրավական հիմքը՝ դրա անհրաժեշտության բացակայությամբ, ինչպես նաև Քաղաքացիական ավիացիայի միջազգային կազմակերպության /ICAO 9303/ կողմից հաստատված՝ անձը հաստատող փաստաթղթերին ներկայացվող ստանդարտներով նման նշում կատարելու պահանջ սահմանված չլինելու հանգամանքով պայմանավորված։

Նախագծի ընդունման արդյունքում կբարելավվի նաև քաղաքացիներին մատուցվող ծառայությունների որակը, քանի որ քաղաքացիները ստիպված չեն լինի ՀՀ-ից մեկնելու յուրաքանչյուր դեպքում այցելել ՆԳՆ միգրացիայի և քաղաքացիության ծառայություն՝ անձնագրում օտարերկրյա պետություններում վավերականության ժամկետի նշում կատարելու համար, ինչն էլ իր հերթին կթեթևացնի անձնագրային ծառայություններում գոյացող հերթերը։

**6. Կապը ռազմավարական փաստաթղթերի հետ**.

Նախագիծը չի բխում ռազմավարական ծրագրերից։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՆԵՐՔԻՆ ԳՈՐԾԵՐԻ ՆԱԽԱՐԱՐՈՒԹՅՈՒՆ**